



**JAVNI RAZPIS »FINANČNE RAZVOJNE SPODBUDE ZA RAZVOJ ROKODELSKIH PROJEKTOV V LETU 2025« - BIZI Rokodelci**

**RAZPISNA DOKUMENTACIJA**

**I. UVOD**

S postopkom javnega razpisa se bodo dodeljevale finančne razvojne spodbude, namenjene subjektom iz prvega in drugega odstavka 13. člena Zakona o ohranjanju in razvoju rokodelstva (Uradni list RS, št. 78/23, v nadaljnjem besedilu: ZORR), ki so fizične ali pravne osebe s sedežem na območju Republike Slovenije, in katerih projekti bodo izpolnjevali vnaprej določena merila za ocenjevanje in vrednotenje.

Namen javnega razpisa »Finančne razvojne spodbude za razvoj rokodelskih projektov v letu 2025« je ohranjanje in razvoj rokodelstva, na način da se spodbudi fizične in pravne osebe s sedežem na območju Republike Slovenije k razvoju projektov s področja rokodelstva ter s tem spodbudi razvoj podjetništva na področju rokodelstva.

Cilj javnega razpisa je dvig ponudbe kakovostnih projektov s področja rokodelstva, ki bodo usmerjeni v ohranjanje in razvoj rokodelstva ter prenos rokodelskega znanja, spretnosti in veščin.

**II. NAVODILA**

Prijavitelj vlogo odda v spletni aplikaciji »e-Rsklad« na naslovu [www.r-sklad.si](http://www.r-sklad.si) v predpisanem roku iz javnega razpisa. Vloga v spletni aplikaciji je prilagojena tehnični izvedbi, zato se nekoliko razlikuje od obrazcev, ki so navedeni v poglavju IV. te razpisne dokumentacije.

Prijavitelj Obrazec št. 1 in 2 izpolni ter odda v spletno aplikacijo »e-Rsklad«, Priloge št. 2, 3 in 4 prijavitelj digitalno podpiše ali jih podpisane skenira in v .pdf obliki odda v spletno aplikacijo »e-Rsklad«.

Podrobnejša navodila so opredeljena pri posameznih obrazcih javnega razpisa.

**III. JAVNI RAZPIS**

1. **Pravne podlage**
* Zakon o ohranjanju in razvoju rokodelstva (Uradni list RS, št. 78/23, v nadaljnjem besedilu: ZORR),
* Zakon o podpornem okolju za podjetništvo (Uradni list RS, št. 102/07, 57/12, 82/13, 17/15, 27/17, 13/18 – ZSlnv in 40/23 – ZZrlD-A),
* Zakon o javnih skladih (Uradni list RS, št. 77/08, 8/10 – ZSKZ-B, 61/20 – ZDLGPE in 206/21 – ZDUPŠOP),
* Zakon o spodbujanju skladnega regionalnega razvoja (Uradni list RS, št. 20/11, 57/12, 46/16 in 18/23 – ZDU-1O),
* Zakon o javnih financah (Uradni list RS, št. št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23 in 24/25 – ZFisP-1),
* Proračun Republike Slovenije za leto 2025 (Uradni list RS, št. 123/23 in 104/24),
* Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24),
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24),
* Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str.1) zadnjič popravljena s Popravkom (UL L št. 127 z dne 23. 5. 2018, str. 2),
* Zakon o varstvu osebnih podatkov (Uradni list RS, št. 163/22),
* Zakon o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – Zdeb in 16/23-ZZPri),
* Poslovni in finančni načrt Javnega sklada Republike Slovenije za regionalni razvoj in razvoj podeželja za leti 2024 in 2025, ki ga je sprejela Vlada Republike Slovenije s sklepom št. 47602-3/2024/3 z dne 5. 3. 2024, Spremembe in dopolnitve (1), ki jih je sprejela Vlada Republike Slovenije s sklepom št. 47602-24/2024/3 z dne 12. 11. 2024,
* Program Ministrstva za gospodarstvo, turizem in šport za ohranjanje in razvoj rokodelstva za leti 2025 in 2026, številka 313-12/2024/1 z dne 19. 11. 2024,
* Uredba Komisije (EU) št. 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči *de minimis* (UL L, 2023/2832, z dne 15. 12. 2023),
* Priglašena shema *de minimis* pomoči (št. priglasitve M003-2632616-2024, datum potrditve sheme: 2. 8. 2024; trajanje sheme: do 31. 12. 2030),
* Pogodba št. C2180-24-010035 o izvajanju in financiranju javnega razpisa in javnega poziva za rokodelstvo v letu 2025 (sklenjena med Javnim skladom Republike Slovenije za regionalni razvoj in razvoj podeželja in Ministrstvom za gospodarstvo, turizem in šport), z dne 23. 1. 2025.
1. **Ime oziroma naziv in sedež proračunskega uporabnika, ki dodeljuje sredstva in izvajalca**

Uporabnik državnega proračuna: Republika Slovenija, Ministrstvo za gospodarstvo, turizem in šport, Kotnikova ulica 5, 1000 Ljubljana (v nadaljevanju: ministrstvo).

Izvajalec javnega razpisa: Javni sklad Republike Slovenije za regionalni razvoj in razvoj podeželja, Škrabčev trg 9 a, 1310 Ribnica (v nadaljevanju: SRRS).

1. **Namen, cilj in predmet javnega razpisa**
	1. **Namen in cilj javnega razpisa**

Namen tega javnega razpisa je ohranjanje in razvoj rokodelstva, na način da se spodbudi fizične in pravne osebe s sedežem na območju Republike Slovenije k razvoju projektov s področja rokodelstva ter s tem spodbudi razvoj podjetništva na področju rokodelstva.

Cilj javnega razpisa je dvig ponudbe kakovostnih projektov s področja rokodelstva, ki bodo usmerjeni v ohranjanje in razvoj rokodelstva ter prenos rokodelskega znanja, spretnosti in veščin.

* 1. **Predmet javnega razpisa**

Predmet javnega razpisa je sofinanciranje upravičenih stroškov projektov s področja rokodelstva, ki bodo usmerjeni v ohranjanje in razvoj rokodelstva ter prenos rokodelskega znanja, spretnosti in veščin.

1. **Upravičenci**

Upravičenci do sredstev na podlagi tega javnega razpisa bodo razdeljeni v naslednje sklope:

1. **Sklop A:** fizične osebe s sedežem na območju Republike Slovenije (s.p. - samostojni podjetniki posamezniki) in samozaposleni v kulturi na področju kulturne dediščine in ustvarjalnosti, iz prve alineje prvega odstavka 13. člena ZORR,
2. **Sklop B:** pravne osebe s sedežem na območju Republike Slovenije (gospodarske družbe, javni ali zasebni zavodi, zadruge, društva, zbornice in druge pravnoorganizacijske oblike), iz druge alineje prvega odstavka 13. člena ZORR,
3. **Sklop C:** nosilci podpornega okolja rokodelstva skladno z drugim odstavkom 13. člena ZORR, ki so: Obrtno-podjetniška zbornica Slovenije, rokodelski centri, ki izpolnjujejo pogoje iz tretjega odstavka 13. člena ZORR, konzorciji rokodelskih centrov skladno z 4. odstavkom 13. člena ZORR in 27. členom ZORR, Zveza društev upokojencev Slovenije in Slovenski etnografski muzej.
4. **Pogoji za kandidiranje na javnem razpisu**
	1. **Splošni pogoji, ki jih morajo izpolnjevati projekti**

Projekti morajo biti skladni z namenom, ciljem in predmetom javnega razpisa ter izpolnjevati naslednje splošne pogoje:

* povezani morajo biti z rokodelsko panogo, ki je določena s Pravilnikom o določitvi rokodelskih panog (Uradni list RS, št. 118/23),
* imeti morajo učinek prenosa rokodelskega znanja, spretnosti in veščin,
* biti morajo širše dostopni (omogočati morajo vključenosti vsakemu, ki za to izkaže interes),
* izvedeni morajo biti na območju Republike Slovenije,
* projekt se ne sme začeti pred oddajo vloge na javni razpis in se mora zaključiti najkasneje do vključno dne 1. 10. 2025.

Kot projekti na področju rokodelstva se štejejo:

* **projekti neformalnega usposabljanja s področja rokodelstva s ciljem prenosa rokodelskih znanj**, kot na primer rokodelske delavnice, rokodelski tečaji, rokodelski tabori, rokodelski krožki v vzgojno-izobraževalnih ustanovah, šole v naravi na temo rokodelstva, poletne šole na temo rokodelstva,
* **predstavitve s področja rokodelstva s ciljem prenosa rokodelskih znanj,** kot na primer predstavitve in promocije rokodelcev, rokodelskih izdelkov, rokodelskih panog ali drugepredstavitve na sejmih, festivalih, prireditvah, dogodkih, razstavah in tržnicah, razni nastopi, reportaže, predstavitve v živo, dnevi odprtih vrat, brošure, zloženke, letaki, oddaje, prispevki in druge podobne predstavitve s področja rokodelstva,
* **strokovna srečanja na temo ohranjanja in razvoja rokodelstva s ciljem prenosa rokodelskih znanj**, kot na primer konference, okrogle mize, seminarji.

Za projekt se šteje tudi serija istovrstnih zaokroženih vsebinskih enot s področja rokodelstva, ki se izvedejo v več terminih ali na več lokacijah. V tem primeru se vsebinsko, terminsko, lokacijsko in finančno opredeli vsaka enota posebej.

Prijavitelj lahko v izvedbo projekta vključi sodelujoče partnerje, vendar mora biti sam vodilni partner v projektu in je v celoti odgovoren za izvedbo projekta. Kot **sodelujoči partnerji pri izvedbi projekta** se štejejo:

* **rokodelci** (fizične osebe, ki imajo pri Obrtno-podjetniški zbornici Slovenije pridobljen naziv »priznani rokodelec« na podlagi 3. člena ZORR, certifikat za rokodelski izdelek na podlagi 9. člena ZORR ali certifikat/mnenje za izdelek domače in umetne obrti na podlagi 15. člena Obrtnega zakona (Uradni list RS, št. 40/04 – UPB, 117/06 –ZDavP-2, 102/07, 30/13, 36/13 – popr. in 78/23 – ZORR),
* **rokodelske organizacije** (gospodarske družbe, javni ali zasebni zavodi, zadruge, društva, zbornice, muzeji, rokodelski centri, konzorciji rokodelskih centrov ali druge pravne osebe drugih pravnoorganizacijskih oblik, ki delujejo na področju rokodelstva),
* **zunanji podizvajalci** (dobavitelji opreme, materiala ali izvajalci storitev),

in katerih aktivnosti (naloge/vloge) so s projektom neposredno povezane ter z aktivnostmi povezani stroški jasno določeni.

Za projekt na področju rokodelstva se ne šteje:

* prodaja rokodelski izdelkov v trgovinah, na tržnicah in spletu,
* mednarodni projekti financirani s sredstvi EU,
* projekti s področja turizma in turistični produkti,
* projekti s področja kmetijstva, kmetijske pridelave in ribištva,
* projekti LAS (lokalnih akcijskih skupin) in projekti razvoja podeželja,
* izvajanje formalnih izobraževalnih programov, kot na primer študijske skupine, strokovne ekskurzije, izvedba vajeništva in mentoriranje, študentska praksa na terenu s področja rokodelstva,
* muzejska dejavnost,
* etnološko in antropološko delo s področja varovanja nesnovne kulturne dediščine,
* restavratorska in konservatorska dela,
* podjetniško svetovanje in podobno.
	1. **Posebni pogoj, ki ga morajo izpolnjevati projekti**

Projekti morajo imeti zaprto finančno konstrukcijo, kar pomeni, da morajo imeti v celoti zagotovljene vire financiranja oz. morajo imeti v celoti zagotovljena sredstva za zaprtje finančne konstrukcije za celotno vrednost projekta, vključno z DDV, ki je neupravičen strošek. Pri tem morajo prijavitelji poleg pričakovanih nepovratnih sredstev iz naslova tega javnega razpisa (upravičeni stroški) upoštevati tudi lastne in druge vire (drugi stroški).

* 1. **Pogoji, ki jih morajo izpolnjevati prijavitelji**

Prijavitelj mora biti fizična ali pravna oseba s sedežem na območju Republike Slovenije.

Za samozaposlenega v kulturi na področju kulturne dediščine in ustvarjalnosti (upravičenec iz Sklopa A) se šteje izdelovalec glasbil, kostumograf ali oblikovalec na podlagi Priloge I iz Uredbe o samozaposlenih v kulturi (Uradni list RS, št. 45/10, 43/11, 64/12, 28/14, 35/16, 84/16, 25/23, 44/24, 2/25 in 4/25 – popr.).

Za rokodelski center, ki izpolnjujejo pogoje iz tretjega odstavka 13. člena ZORR (upravičenec iz Sklopa C) se šteje pravna oseba, ki ima sklep ministrstva, s katerim je izbrana za rokodelski center kot nosilec podpornega okolja rokodelstva na podlagi 13. člena ZORR.

Za konzorcij rokodelskih centrov skladno s četrtim odstavkom 13. člena ZORR (upravičenec iz Sklopa C) se šteje konzorcij, ki ima sklep ministrstva, s katerim je izbran za konzorcij rokodelskih centrov kot nosilec podpornega okolja rokodelstva na podlagi 13. člena ZORR. Prijavitelj lahko na javnem razpisu kandidira le z eno vlogo za en projekt v imenu vseh rokodelskih centrov iz konzorcija. Prijavitelj mora biti rokodelski center, ki izpolnjuje pogoje iz tretjega odstavka 13. člena ZORR in ima sklep ministrstva, s katerim je izbran za rokodelski center kot nosilec podpornega okolja rokodelstva na podlagi 13. člena ZORR.

Konzorcij rokodelskih centrov Slovenije skladno s 27. členom ZORR (upravičenec iz Sklopa C) lahko na javnem razpisu kandidira le z eno vlogo za en projekt v imenu vseh pogodbenih strank konzorcijske pogodbe. Prijavitelj mora biti rokodelski center, ki izpolnjuje pogoje iz tretjega odstavka 13. člena ZORR in ima sklep ministrstva, s katerim je izbran za rokodelski center kot nosilec podpornega okolja rokodelstva na podlagi 13. člena ZORR.

Prijavitelj lahko kandidira le z eno vlogo za en projekt na javnem razpisu, tako da kandidira bodisi v sklopu A, B ali C, ne more pa kandidirati v vseh treh sklopih. To ne velja v primeru, da je prijavitelj rokodelski center, ki izpolnjujejo pogoje iz tretjega odstavka 13. člena ZORR in kandidira v imenu konzorcija rokodelskih centrov skladno s četrtim odstavkom 13. člena ZORR oziroma Konzorcija rokodelskih centrov Slovenije skladno s 27. členom ZORR.

Prijavitelj na dan oddaje vloge ne sme imeti neporavnanih zapadlih finančnih obveznosti v višini 50,00 eurov ali več do ministrstva oz. njegovih izvajalskih institucij (Slovenskega podjetniškega sklada in Javne agencije Republike Slovenije za spodbujanje podjetništva, internacionalizacije, tujih investicij in tehnologije) ali do SRRS, pri čemer neporavnane obveznosti izhajajo iz naslova pogodb o sofinanciranju iz javnih sredstev in so bile kot neporavnane in zapadle spoznane v pravnomočni odločbi pristojnega organa.

Prijavitelj na dan oddaje vloge ne sme imeti neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50,00 eurov ali več).

Prijavitelj mora imeti na dan oddaje vloge predložene vse obračune davčnih odtegljajev za dohodke iz delovnega razmerja za obdobje zadnjega leta do dne oddaje vloge.

Zoper prijavitelja na dan oddaje vloge ne tečejo postopki zaradi insolventnosti oz. ni v postopku prisilnega prenehanja v skladu z določbami Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 176/21 – uradno prečiščeno besedilo, 178/21 – popr., 196/21 – odl. US, 157/22 – odl. US, 35/23 – odl. US, 57/23 – odl US in 102/23) oziroma s posli prijavitelja iz drugih razlogov ne upravlja sodišče oziroma ni opustil svoje poslovne dejavnosti.

Prijavitelj v obdobju zadnjega leta do datuma oddaje vloge ne sme imeti blokiranega transakcijskega računa. Navedeno velja za vse njegove transakcijske račune. Prav tako za potrebe prijave na ta javni razpis prijavitelj ne sme odpreti novega transakcijskega računa.

Prijavitelj ne prejema in ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17).

Zoper prijavitelja ni podana prepoved poslovanja v razmerju do ministrstva in do SRRS v obsegu, kot izhaja iz 35. in 36. člena ter drugih relevantnih členov Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – Zdeb in 16/23-ZZPri).

1. **Merila za ocenjevanje vlog ter postopek in način izbora projektov**

Postopek javnega razpisa bo vodila komisija za obravnavo vlog (v nadaljevanju: komisija), ki jo s sklepom imenuje direktor SRRS. Za vse pravočasne in popolne vloge komisija ugotovi, ali vloga izpolnjuje vse splošne pogoje javnega razpisa. Če ugotovi, da ne izpolnjuje vseh splošnih pogojev javnega razpisa, se nadaljnjega ocenjevanja po merilih ne izvede, vloga pa se zavrne.

Projekti prijaviteljev, ki bodo izpolnjevali vse splošne pogoje, določene v javnem razpisu, se bodo ocenjevali (točkovali) po vnaprej določenih merilih za ocenjevanje in vrednotenje projektov:

* vključenost rokodelcev ali rokodelskih organizacij pri izvedbi projekta (merilo 1, maksimalno število točk: 30),
* izvajalski potencial za izvedbo projekta (merilo 2, maksimalno število točk: 10 ),
* vsebinski vidiki projekta (merilo 3, maksimalno število točk: 35).

Prag števila točk, nad katerim bo odobreno sofinanciranje projekta, je:

* 20 točk v Sklopu A,
* 40 točk v Sklopu B,
* 40 točk v Sklopu C.

V nobenem primeru vloga prijavitelja, ki je pridobila manj točk, ne more pridobiti sofinanciranja in se zavrne.

|  |
| --- |
| **Merilo 1: Vključenost rokodelcev ali rokodelskih organizacij pri izvedbi projekta** |
| **Ocenjuje se:**Število sodelujočih rokodelcev ali rokodelskih organizacij pri izvedbi projekta katerega prijavitelj prijavlja.**Kot sodelujoči rokodelec se** **šteje fizična oseba, ki je vključena v izvedbo projekta prijavitelja (šteje se tudi prijavitelj sam)** in ima pri Obrtno-podjetniški zbornici Slovenije pridobljen:* naziv »priznani rokodelec« na podlagi 3. člena ZORR,

ali* certifikat za rokodelski izdelek na podlagi 9. člena ZORR,

ali* certifikat/mnenje za izdelek domače in umetne obrti na podlagi 15. člena Obrtnega zakona (Uradni list RS, št. [40/04](https://www.uradni-list.si/glasilo-uradni-list-rs/vsebina/2004-01-1657) – UPB, [117/06](https://www.uradni-list.si/glasilo-uradni-list-rs/vsebina/2006-01-5018) –ZDavP-2, [102/07](https://www.uradni-list.si/glasilo-uradni-list-rs/vsebina/2007-01-5069), [30/13](https://www.uradni-list.si/glasilo-uradni-list-rs/vsebina/2013-01-1129), [36/13](https://www.uradni-list.si/glasilo-uradni-list-rs/vsebina/2013-21-1427) – popr. in [78/23](https://www.uradni-list.si/glasilo-uradni-list-rs/vsebina/2023-01-2479) – ZORR).

**Kot sodelujoča rokodelska organizacija** se šteje gospodarska družba, javni ali zasebni zavod, zadruga, društvo, zbornica, muzej, rokodelski center, konzorcij rokodelskih centrov ali druga pravna oseba drugih pravnoorganizacijskih oblik, ki ima **vsaj eno referenco s področja izvajanja projektov**. Kot referenca se šteje vsaj en samostojno izveden projekt povezan s področjem rokodelstva v obdobju 2020-2025. | **Največje možno število točk: 30 točk**po 5 točk za vsakega rokodelca ali rokodelsko organizacijo  | **Dokazila:****Za vsakega posameznega sodelujočega rokodelca**: * navedba imena in priimka rokodelca,
* sklic na številko in datum listine rokodelca (za naziv »priznani rokodelec«, certifikat za rokodelski izdelek ali certifikat/mnenje za izdelek domače in umetne obrti),
* navedba aktivnosti (naloge/vloga), ki jih ima rokodelec v projektu prijavitelja.

**Za vsako posamezno sodelujočo rokodelsko organizacijo**: * navedba reference (tj. naziv projekta s področja rokodelstva, ki ga je samostojno izvedla v obdobju 2020-2025) in navedba rokodelske panoge s katero je referenca povezana,
* dokazila o referencah (navedba spletne povezave ali priložena kopija pogodbe ali druge verodostojne listine, ki potrjuje izvedbo projekta ter vsebuje informacije o pogodbenih strankah ter vrsti in trajanju izvedene storitve rokodelske organizacije),
* navedba aktivnosti (naloge/vloga), ki jih ima v projektu prijavitelja.
 |
| **Merilo 2: Izvajalski potencial za izvedbo projekta (reference prijavitelja s področja rokodelstva)** |
| **Ocenjuje se:**Izvajalski potencial za izvedbo projekta, ki se nanaša na število referenc prijavitelja s področja rokodelstva.Za referenco se šteje:* referenca prijavitelja (točke 1-7),

ali * referenca rokodelca s katerim prijavitelj poslovno sodeluje (točke 1-5).

Kot referenca s področja rokodelstva se šteje, da:1. ima priznanje ali nagrado s področja rokodelstva s sejmov ali dogodkov v Sloveniji ali v tujini,
2. je izvajalec programov za pridobitev nacionalnih poklicnih kvalifikacij s področja rokodelstva (NPK),
3. je imetnik ali ima dovoljenje imetnika za uporabo intelektualne lastnine povezane s področjem rokodelstva (znak, blagovno ali storitveno znamko, kolektivno znamko, geografsko označbo ali drugo),
4. je nosilec enote s področja rokodelstva v Registru nesnovne kulturne dediščine, ki ga vodi Ministrstvo za kulturo,
5. ima naziv »mojster«, ki ga podeljuje Obrtno-podjetniška zbornica Slovenije,
6. je bil vodilni partner ali je sodeloval kot partner pri izvedbi projekta lokalnega razvoja, povezanega s področjem rokodelstva (projekti lokalnih akcijskih skupin – LAS),
7. je organiziral ali sodeloval v projektu s področja rokodelstva na lokalni ali regionalni ali mednarodni ravni.
 | **Največje možno število točk: 10 točk**po 1 točka za vsako referenco | **Dokazila:****Navedba referenc prijavitelja:** * naziv priznanja ali nagrade ali listine (za reference iz točk 1-5),

ali* navedba reference (tj. naziv projekta) in navedba rokodelske panoge s katero je projekt povezan (za reference iz točk 6 in 7).

**Dokazila o referencah prijavitelja:*** skenirano priznanje ali nagrada ali listina ali drugo dokazilo, iz katerega je razvidna številka, datum in izdajatelj (za reference iz točk 1-5),

ali* navedba spletne povezave ali kopija pogodbe ali druge verodostojne listine, ki potrjuje izvedbo projekta ter vsebuje informacije o pogodbenih strankah ter o vrsti in trajanju izvedene storitve (za reference iz točk 6 in 7).

**V kolikor se prijavitelj sklicuje na referenco rokodelca s katerim poslovno sodeluje**:* navedba naziva priznanja ali nagrade ali listine rokodelca (za reference iz točk 1-5),
* skenirano priznanje ali nagrada ali listina ali drugo dokazilo rokodelca, iz katerega je razvidna številka, datum in izdajatelj (za reference iz točk 1-5),
* skenirana izjava, dogovor, pogodba ali druga verodostojna listina prijavitelja, ki dokazuje poslovno sodelovanje z rokodelcem na katerega referenco se sklicuje prijavitelj.
 |
| **Merilo 3: Vsebinski vidiki projekta** |
| **Ocenjuje se:**Število jasno opredeljenih in konkretiziranih vsebinskih vidikov projekta:1. **povezanost projekta z glavnim namenom in cilji javnega razpisa** (ali je v opisu konkretiziran prispevek k ohranjanju rokodelstva, prispevek k razvoju rokodelstva, vpliv na prenos rokodelskega znanja, spretnosti in veščin ter njegov učinek na ciljno skupino in so jasno opredeljeni pričakovani učinki projekta, tj. cilji in rezultati),
2. **vloga prijavitelja in sodelujočih partnerjev pri izvedbi projekta** (ali so jasno določene projektne aktivnosti (naloge/vloge) prijavitelja in vseh sodelujočih partnerjev v projektu ter so za njihove aktivnosti tudi dovolj jasno in realno načrtovani upravičeni stroški),
3. **tematska izvirnost** (ali projekt predstavlja novost ali nadgradnjo že obstoječe storitve/vsebine z novimi metodami, pristopi, rešitvami in se osredotoča na kakovost izvedbe),
4. **povezanost s sodobnim umetniškim in oblikovalskim ustvarjanjem** (ali se projekt povezuje s sodobnim ustvarjanjem in spodbuja kreativnost, se povezuje z umetniškim in oblikovalskim ustvarjanjem),
5. **spodbujanje povezovanja z drugimi področji** (ali projekt spodbuja medgeneracijsko povezovanje ali vseživljenjsko učenje ali vključuje ranljive skupine ali izboljšuje kakovost življenja lokalnih skupnosti ali vpliva na razvoj turizma ali ohranjan nesnovno kulturno dediščino ali pomeni razvoj mrež in partnerstev ali ustvarja nova delovna mesta in zaposlitve ali vpliva na kmetijstvo, okolje ali druga področja),
6. **spodbujanje razvoja podjetništva na področju rokodelstva** (ali rezultati projekta vplivajo na razvoj podjetništva, tako da je projekt trajno tržno naravnan in obstaja možnost razvoja novih ali nadgradnja obstoječih storitev ali produktov na podlagi projekta oziroma njihovega trženja še v obdobju po zaključku projekta),
7. **»zeleni« vpliv** **projekta** (ali projekt ugodno vpliva na okolje, spodbuja uporabo naravnih materialov, se osredotoča na izboljšanje ravnanja z odpadki – ponovno uporabo proizvodov in materialov, recikliranje, krožno gospodarstvo oziroma ima druge »zelene« vplive).
 | **Največje možno število točk: 35 točk** po 5 točk za vsak opredeljen vsebinski vidik | **Dokazila:**Opis projekta po posameznih točkah 1-7, iz katerih bodo jasno opredeljeni in konkretizirani naslednji vsebinski vidiki:**1) povezanost projekta z glavnim namenom in cilji javnega razpisa:**5 točk, če je konkretiziran prispevek k ohranjanju rokodelstva, prispevek k razvoju rokodelstva, če je utemeljen način (oblika) vpliva projekta na prenos rokodelskega znanja, spretnosti in veščin ter njegov učinek na ciljno skupino in če so jasno opredeljeni pričakovani učinki projekta, tj. cilji (opisno) in rezultati (številčno),**2) vloga prijavitelja in sodelujočih partnerjev pri izvedbi projekta:**5 točk, česo jasno določene projektne aktivnosti (naloge/vloge) prijavitelja in vseh sodelujočih partnerjev v projektu ter so za njihove aktivnosti tudi dovolj jasno in realno načrtovani upravičeni stroški v stroškovniku, **3) tematska izvirnost:**5 točk, če projekt predstavlja novost ali nadgradnjo že obstoječe storitve/vsebine z novimi metodami, pristopi, rešitvami in se osredotoča na kakovost izvedbe,**4) povezanost s sodobnim umetniškim in oblikovalskim ustvarjanjem:**5 točk, če se projekt povezuje s sodobnim ustvarjanjem in spodbuja kreativnost, se povezuje z umetniškim in oblikovalskim ustvarjanjem,**5) spodbujanje povezovanja z drugimi področji:**5 točk, če projekt spodbuja medgeneracijsko povezovanje ali vseživljenjsko učenje ali vključuje ranljive skupine ali izboljšuje kakovost življenja lokalnih skupnosti ali vpliva na razvoj turizma ali ohranjan nesnovno kulturno dediščino ali pomeni razvoj mrež in partnerstev ali ustvarja nova delovna mesta in zaposlitve ali vpliva na kmetijstvo, okolje ali druga področja,**6) spodbujanje razvoja podjetništva na področju rokodelstva:**5 točk, če rezultati projekta vplivajo na razvoj podjetništva, tako da je projekt trajno tržno naravnan in obstaja možnost razvoja novih ali nadgradnja obstoječih storitev ali produktov na podlagi projekta oziroma njihovega trženja še v obdobju po zaključku projekta,**7) »zeleni« vpliv projekta:**5 točk, če projekt ugodno vpliva na okolje, spodbuja uporabo naravnih materialov, se osredotoča na izboljšanje ravnanja z odpadki – ponovno uporabo proizvodov in materialov, recikliranje, krožno gospodarstvo oziroma ima druge »zelene« vplive.Prijavitelj pri posameznem vsebinskem vidiku ne dobi točk, v kolikor:* ne navede obrazložitve,

ali * navede, da projekt ne vpliva na posamezen vsebinski vidik,

ali * opiše presplošno, tj. da le pavšalno navede, da projekt vpliva na posamezen vidik, ne navede pa konkretnih učinkov in rezultatov.
 |
| **SKUPAJ MOŽNO ŠTEVILO TOČK (vsa merila): 75 točk** |

Komisija poda predlog direktorju SRRS v odločanje vse formalno popolne in vsebinsko ustrezne vloge. V primeru, da doseže več prijaviteljev prag števila točk v posameznem sklopu in je zahtevan skupni znesek za financiranje projektov večji, kot je na razpolago sredstev, imajo prednost tisti prijavitelji, ki so pridobili več točk. V primeru enakega števila točk imajo prednost prijavitelji, ki so pridobili več točk pri merilu št. 3, nato pri merilu št. 1, in nato pri merilu št. 2.

1. **Višina razpoložljivih sredstev**

Okvirna skupna višina nepovratnih sredstev, ki so na razpolago za izvedbo predmetnega javnega razpisa je **850.000 EUR v letu 2025 in so zagotovljena na** proračunski postavki PP 231596 – Ohranjanje in razvoj rokodelskih dejavnosti, na ukrepu NRP št. 2130-20-0004 Ohranjanje in razvoj rokodelskih dejavnosti, in sicer **po naslednjih sklopih:**

1. **Sklop A: 120.000 EUR sredstev,**
2. **Sklop B: 400.000 EUR sredstev,**
3. **Sklop C: 330.000 EUR sredstev,**
4. **Višina zaprošenih sredstev**

Ministrstvo bo v okviru javnega razpisa posamezno vlogo oziroma projekt sofinanciralo v višini do največ 10.000 EUR za projekte v sklopu A, do največ 20.000 EUR za projekte v sklopu B in do največ 30.000 EUR za projekte v sklopu C. Najnižja višina sofinanciranja upravičenih stroškov, ki jih bo ministrstvo sofinanciralo je najmanj 500 EUR za projekte v sklopu A in najmanj 5.000 EUR za projekte v sklopu B in C.

V kolikor se ob oddaji zahtevka za izplačilo ugotovi, da višina upravičenih stroškov projekta ne dosega najnižje določene višine sofinanciranja upravičenih stroškov v posameznem sklopu, se zahtevek zavrne.

Posameznemu prijavitelju bo odobrena največ ena vloga, razen v sklopu C, kjer sta lahko istemu prijavitelju odobreni dve vlogi za dva različna projekta, v kolikor ta prijavitelj kandidira z eno vlogo kot rokodelski center, ki izpolnjujejo pogoje iz tretjega odstavka 13. člena ZORR in hkrati kandidira še z vlogo v imenu konzorcija rokodelskih centrov skladno s četrtim odstavkom 13. člena ZORR oziroma Konzorcija rokodelskih centrov Slovenije skladno s 27. členom ZORR.

Sofinancirajo se projekti, ki pri ocenjevanju v posameznem sklopu dosežejo določen prag števila točk in zberejo največ točk, do porabe razpisanih sredstev po posameznih sklopih.

1. **Intenzivnost pomoči**

Aktivnosti prijaviteljev za izvedbo projektov bodo sofinancirane **do 100 % upravičenih stroškov**, skladno s shemo državnih pomoči *de minimis*.

1. **Obdobje upravičenosti javnih izdatkov**

Obdobje upravičenosti javnih izdatkov (izplačil iz proračuna) je od podpisa pogodbe s prijaviteljem do 31. 12. 2025.

1. **Upravičeni stroški**

Načrtovana višina sofinanciranja upravičenih stroškov posameznega projekta mora znašati najmanj:

* 500 EUR za projekte v Sklopu A,
* 5.000 EUR za projekte v Sklopu B in C,

in največ toliko kolikor je določeno v posameznem sklopu javnega razpisa:

* 10.000 EUR za projekte v Sklopu A,
* 20.000 EUR za projekte v Sklopu B in
* 30.000 EUR za projekte v Sklopu C.

Stroški so upravičeni, če:

* so neposredno povezani z aktivnostmi izvedbe projekta in s cilji projekta ter predmetom javnega razpisa,
* so pripoznani skladno s skrbnostjo dobrega gospodarja,
* temeljijo na verodostojnih listinah, ki se glasijo na ime upravičenca,
* so dejansko nastali in so plačani v obdobju upravičenosti (blago dobavljeno in plačano, storitev opravljena in plačana) ter so podprti z dokazili o plačilu stroškov,
* ne presegajo intenzivnosti pomoči *de minimis*.

Kot **upravičeni stroški** se štejejo tisti stroški, ki so **neposredno povezani s projektom**:

* **stroški organizacije in izvedbe projekta,** kot na primer stroški vodenja, organizacije in koordinacije projekta, stroški podjemnega dela, avtorskega dela, honorarji aktivno sodelujočih, stroški študentskega dela, stroški dnevnic, poti in goriva v zvezi z opravljanjem prostovoljskega dela pri projektu, stroški pravnega svetovanja, finančnega svetovanja, gostinski stroški (prehrana, namestitev in nočitve) za udeležence projekta, ki so mlajši od 18 let, nadzor dogodkov in podobno,
* **stroški ureditve prostorov ter najema tehnične opreme za izvedbo projekta,** kot na primer stroški najema ateljejev, delavnic in razstavnih prostorov, stroški najema strojev, naprav in orodij, prijavnine na sejme, stroški ureditve prostorov, stroški postavitve in ureditve stojnic, stroški najema sejemske opreme, stojnic, vitrin, miz, stolov, električnih in tehničnih priključkov, stroški dostave materialov na razstavni prostor in podobno,
* **stroški promocije projekta,** kot na primer stroški oglaševanja in objav na radiu, televiziji, v časopisih, na spletnih straneh, platformah, aplikacijah, družbenih omrežjih in v drugih medijih, zakup oglasnega prostora, trženjsko svetovanje ter drugi stroški informiranja in komuniciranja s ciljnimi skupinami,
* **stroški izdelave gradiv s področja rokodelstva,** kot na primer stroški izdelave študij, raziskav, strokovnih mnenj, stroški urejanja, oblikovanja, recenzij, lektoriranja, izdajanja, stroški grafičnega oblikovanja, stroški priprave na tisk, stroški tiskanja, stroški fotografiranja, stroški video-produkcije, stroški podjemnega dela, avtorskega dela, stroški storitev s področja informacijske tehnologije in podobno,
* **stroški materiala, potrebnega za izdelovanje rokodelskih izdelkov v okviru projekta**, kot na primer stroški nabave gline, lesa, barv, vrvi, papirja in drugih materialov.

Kot **neupravičeni stroški** se štejejo tudi:

* davek na dodano vrednost,
* stroški, ki se prijavitelju povrnejo iz proračuna Republike Slovenije za izvajanje nalog skladno s 14., 15., 16.,17. in 27. členom ZORR,
* stroški priprave vloge na ta javni razpis in stroški priprave zahtevkov za izplačilo,
* stroški zaposlitev oziroma II. bruto plača zaposlenega(ih) pri prijavitelju,
* stroški podjemnih in avtorskih pogodb s svojimi zaposlenimi ter z osebami, ki pri izbranem prijavitelju delujejo kot zakoniti zastopnik, člani organov upravljanja ali nadzora,
* stroški dnevnic, poti, goriva (razen stroški dnevnic, poti in goriva v zvezi z opravljanjem prostovoljskega dela pri projektu, ki so upravičeni stroški),
* stroški, povezani z gostinstvom, kot na primer prehrana in pijača kot pogostitev udeležencev in sodelujočih partnerjev pri projektu (razen stroški prehrane in pijače za udeležence, ki so mlajši od 18 let, ki so upravičeni stroški),
* stroški namestitev in nočitev (razen za udeležence, ki so mlajši od 18 let),
* stroški nakupa novih ali rabljenih strojev, naprav, opreme, orodja, mehanizacije, pohištva, prevoznih sredstev in podobnih investicij,
* oprema, katerega posamična nabavna vrednost po dobaviteljevem obračunu ne presega 500 EUR in se v skladu s slovenskimi računovodskimi standardi izkazuje skupinsko kot drobni inventar ali kot opredmeteno osnovno sredstvo (npr. računalniki, prenosniki, tablice, mobilni telefoni, ipd.),
* naložbe ali investicije v neopredmetena sredstva, ki nimajo finančne ali fizične oblike (patenti, licence ali druga intelektualna lastnina),
* stroški storitev in drobnega inventarja, ki so namenjeni za tekoče poslovanje (in ne za izvedbo projekta), kot na primer stroški telefonskih, internetnih, računovodskih, bančnih, električnih in komunalnih storitev, nakup pisarniškega materiala, postavitev in vzdrževanje spletne strani, servisne storitve,
* najemnina poslovnih prostorov,
* gradbeni stroški, kot na primer gradnja poslovnega prostora, nakup zemljišč, betoniranje,
* komunalna opremljenost,
* stroški članarin,
* stroški, povezani s kmetijstvom kot primarno pridelavo, kot na primer stroški rastlinske pridelave, živinoreje, gozdarstva, lesarstva,
* stroški, povezani z restavratorskimi,konservatorskimi deli, izdelovanjem replik,
* stroški podjetniškega svetovanja, kot na primer storitve podjetniškega informiranja, svetovanja, usposabljanja,
* davki, dajatve, carine,takse in pristojbine (državne in občinske),
* bančni, zavarovalniški in drugi stroški, kot na primer posojila (tudi obresti), zavarovanja, garancij, lizingi, stroški predfinanciranja, avansi in predplačila.

**Neupravičeni stroški** so tudi vsi tisti, za katera kljub pozivanju upravičenca niso predložena zahtevana dokazila oziroma ta nimajo vseh predpisanih elementov ali niso razumljiva, ter tisti, ki niso nastali pri izvajanju posameznih aktivnosti neposredno povezanih s projektom. Neupravičeni stroški so tudi tisti, ki ne dosegajo minimalnega zneska sofinanciranja določenega v posameznem sklopu javnega razpisa.

Upravičenec stroške uveljavlja na osnovi pravočasno in popolno oddanega zahtevka za izplačilo v roku 14 dni po zaključku projekta oziroma najkasneje do vključno dne 15. 10. 2025. Zahtevek za izplačilo iz Priloge št. 6, objavljen na spletni strani [www.srrs.si](http://www.srrs.si), upravičenec izpolni v word dokumentu in ga podpisanega skeniranega posreduje na e-naslov: info@srrs.si, skupaj s prilogami. Zahtevek za izplačilo vsebuje:

* podatke o upravičencu,
* končno poročilo o izvedbi projekta (tj. poročilo o terminski izvedbi, evalvacija vsebinske izvedbe projekta z jasno navezavo na dosežen namen in cilje javnega razpisa, ki se nanašajo na ohranjanje in razvoj rokodelstva ter prenos rokodelskega znanja, spretnosti in veščin, doseženi učinki projekta – cilji in rezultati); v kolikor gre za projekt, ki je serija več istovrstnih zaokroženih vsebinskih enot s področja rokodelstva, se vsebinsko, terminsko, lokacijsko in finančno poroča o izvedbi vsake enote posebej,
* finančno konstrukcijo projekta, stroškovnik in dokazila o namenski porabi sredstev.

Upravičenci bodo po izvedbi v financiranje sprejetih projektov morali predložiti **dokazila o namenski porabi sredstev**. Kot dokazila se upoštevajo verodostojne listine (na ime prijavitelja) in dokazila o plačilu (s sklicem na račun ali pogodbo ali na zadevno verodostojno listino; v kolikor to ni mogoče pa izjavo dobavitelja / izvajalca po kateri listini je bilo izvedeno plačilo blaga ali storitev):

* račun, elektronski račun, e-račun (na računu mora biti navedba, opis oziroma specifikacija zaračunanega materiala ali storitve) in dokazilo o plačilu računa (npr. potrdilo banke o izvršenem plačilu, položnica, blagajniški prejemek),
* v primeru kompenzacij: račun, medsebojni sporazum o pobotu, s potrdilom vseh udeleženih, ki mora vsebovati najmanj številko računov, ki se zapirajo, znesek za katerega se zapira posamezen račun, datum izdaje in zapadlosti računa) in dokazilo o izvedeni kompenzaciji (npr. izpis iz TRR iz katerega je razvidno plačilo s kompenzacijo, dokazilo o verodostojnosti terjatev upravičenca),
* pogodba o stvaritvi avtorskega dela, sklenjena med upravičencem projekta in avtorjem (iz pogodbe mora biti razviden sklic na projekt) in dokazilo o plačilu (nakazilu na TRR avtorja),
* podjemna pogodba, sklenjena med upravičencem projekta in podjemnikom (iz pogodbe mora biti razviden sklic na projekt) in dokazilo o plačilu (nakazilu na TRR podjemnika),
* račun (napotnica) študentskega servisa, poročilo o opravljenem delu študenta in dokazilo o plačilu,
* pisni dogovor o prostovoljskem delu, sklenjen med prijaviteljem projekta in prostovoljcem (iz pogodbe mora biti razviden sklic na projekt) in dokazilo o plačilu stroškov v zvezi s prostovoljskim delom (nakazilu na TRR prostovoljca),
* račun za nakup materiala, potrebnega za izdelovanje rokodelskih izdelkov v okviru projekta (na računu mora biti sklic na projekt) in dokazilo o plačilu računa,
* druge verodostojne listine in dokazila o plačilu blaga oziroma storitve.

Ne prizna se plačilo za blago ali storitve v gotovini, v obliki asignacije ali odstopa terjatev. V primeru, da je bilo plačilo izvedeno pred izdajo računa (npr. na podlagi naročilnice, predračuna, avansnega računa) se predloži takšna listina in potrdilo o izvršenem plačilu.

Prav tako bodo upravičenci morali predložiti dokazila o izvedbi projekta, iz katerih bo nedvoumno razvidno, da se je projekt izvedel, in sicer vsaj deset (10) fotografij, ki izkazujejo izvajanje projekta in vsaj tri (3) druga dokazila s ključnimi informacijami o vsebini in času izvedbe projekta.

Prijavitelji lahko zaprosijo za sofinanciranje **do 100 % upravičenih stroškov (izdatkov)** projekta.

Prijavitelj predloži finančno konstrukcijo projekta, ki zajema vse vire financiranja (t. im. **zaprto finančno konstrukcijo)**. Pri načrtovanju stroškov projekta se poleg pričakovanih sredstev iz naslova javnega razpisa (upravičenih stroškov) upoštevajo tudi druga sredstva iz lastnih in drugih virov (neupravičeni stroški).

V primeru, da upravičenec vodi poslovne knjige po sistemu dvostavnega knjigovodstva, mora voditi posebno, ločeno knjigovodsko evidenco upravičenih in neupravičenih stroškov, ki se nanašajo na projekt (na stroškovnem mestu). V primeru, da upravičenec vodi poslovne knjige po sistemu enostavnega knjigovodstva oziroma ima status t.im. »normiranca«, mora voditi posebno evidence, s katero vodi stroške projekta.

1. **Obdobje upravičenosti stroškov (izdatkov)**

Obdobje upravičenosti stroškov in izdatkov je od datuma oddaje vloge prijavitelja na javni razpis do datuma zaključka projekta (najkasneje do vključno 1. 10. 2025).

Upravičeni strošek nastane, ko je storitev opravljena oziroma, ko je blago dobavljeno, skladno s predmetom in drugimi določili pogodbe in je podprt z ustrezno listino. Upravičeni stroški prijavitelja morajo biti v celoti plačani v obdobju upravičenosti. Upravičeni izdatek prijavitelja nastane z dnem plačila upravičenega stroška in ko je podprt z listino, ki njegov nastanek ustrezno dokazuje.

Do koriščenja nepovratnih sredstev pride, če upravičenec v celoti izvede projekt in doseže vse zastavljene cilje (rezultate) projekta. Sredstva sofinanciranja se bodo upravičencu nakazala na podlagi pravočasnega in popolnega zahtevka za izplačilo, oddanega na e-naslov info@srrs.si v roku 14 dni po zaključku izvedbe projekta oziroma najkasneje do vključno dne 15. 10. 2025. Sredstva bodo upravičencem nakazana v enkratnem znesku po potrditvi zahtevka za izplačilo s strani izvajalca javnega razpisa. Upravičenec lahko odda le en zahtevek za izplačilo. Delni zahtevki za izplačilo niso možni.

Končna vrednost upravičenih stroškov projekta v zahtevku za izplačilo ne sme presegati načrtovane vrednosti upravičenih stroškov projekta iz vloge.

1. **Prepoved dvojnega financiranja**

Upravičeni stroški posameznega projekta se ne smejo financirati iz drugih javnih sredstev. Javna podpora na podlagi tega javnega razpisa se ne dodeli in izplača za tiste upravičene stroške, za katere je prijavitelj že prejel sredstva državnega proračuna Republike Slovenije, lokalnega proračuna, sredstva Evropske unije ali druga sredstva.

1. **Obveznost upravičenca**

Upravičenec se zaveže, da bo v času izvedbe projekta navajal besedilo »Projekt financira Ministrstvo za gospodarstvo, turizem in šport Republike Slovenije« in po zaključenem projektu navajal besedilo »Projekt je financiralo Ministrstvo za gospodarstvo, turizem in šport« ter ob navedbi besedila uporabljal logotip ministrstva in znak SLOVENSKO ROKODELSTVO (z logotipom glinene potičnice), v kolikor to ni mogoče, pa samo logotip ministrstva in navedbo besedila.

1. **Nadzor**

Z namenom nadzora porabe sredstev projekta na podlagi predmetnega javnega razpisa bodo morali upravičenci omogočiti tehnični, administrativni in finančni nadzor ministrstvu, izvajalcu javnega razpisa, nadzornim organom (revizijskem organu, Računskem sodišču Republike Slovenije) ali drugim organom, ki izvajajo nadzor.

Upravičenci bodo morali omogočiti dostop do fizičnih rezultatov projekta in predložiti vse dokumente vezane na projekt, s katerimi bodo izkazoval resničnost, pravilnost in skladnost upravičenih stroškov financiranega projekta ter vpogled vanje, vključno s kontrolo na kraju samem.

Za potrebe sprotnega preverjanja na terenu bodo morali upravičenci izvajalcu javnega razpisa sporočiti točne datume izvajanja projekta (npr. datum izvajanja festivala, delavnice), in sicer sedem (7) dni pred samo izvedbo projekta.

1. **Obdobje upravičenosti javnih izdatkov**

Obdobje upravičenosti javnih izdatkov (izplačil iz proračuna) je od podpisa pogodbe do 31. 12. 2025.

1. **Shema in skladnost s pravili državnih pomoči**

Financiranje bo potekalo na osnovi priglašene sheme *de minimis* pomoči »Javno financiranje ukrepov za ohranjanje in razvoj rokodelstva skladno z ZORR« (št. priglasitve M003-2632616-2024, datum potrditve sheme: 2. 8. 2024; trajanje sheme: do 31. 12. 2030).

Upošteva se pravilo kumulacije državnih pomoči, kar pomeni, da skupna višina državne pomoči enotnemu podjetju za projekt za isti namen ne bo presegla največje intenzivnosti pomoči ali zneska državne pomoči v zadnjih treh poslovnih letih (leto odobritve pomoči se všteva v to obdobje), kot to določa priglašena shema *de minimis* pomoči (»Javno financiranje ukrepov za ohranjanje in razvoj rokodelstva skladno z ZORR« št. priglasitve M003-2632616-2024).

1. **Rok in način oddaje vloge**

Prijavitelj vlogo odda od 25. 4. 2025 od 8. ure naprej do 26. 5. 2025 do 16. ure. Vloge ni možno oddati pred oziroma po razpisnem roku.

Oddaja vloge na predmetni javni razpis pomeni, da se je prijavitelj seznanil z vsebino javnega razpisa in razpisne dokumentacije ter da se z njo strinja.

Prijavitelj vlogo odda preko spletne aplikacije »e-Rsklad«, na naslovu [www.r-sklad.si](http://www.r-sklad.si).

1. **Odpiranje in obravnava prispelih vlog**

Vloge, prispele na javni razpis bo obravnavala komisija, ki bo ugotavljala popolnost vloge. Odpiranje vlog se bo začelo najkasneje 5. delovni dan po izteku roka za oddajo vlog in ne bo javno. Vloge se bodo odpirale in obravnavale po vrstnem redu oddaje vloge.

Na odpiranju bo komisija preverila pravočasnost in formalno ter vsebinsko popolnost in ustreznost prispelih vlog.

Formalna popolnost vloge pomeni, da je vlogi priložena vsa dokumentacija iz točke IV. razpisne dokumentacije. Vsebinska popolnost in ustreznost vloge pomeni, da je vloga skladna s pogoji javnega razpisa oz. razpisne dokumentacije. Pogoji so predmet preverjanja pred začetkom ocenjevanja. V primeru, da katerikoli izmed pogojev ni izpolnjen, se izpolnjevanje ostalih pogojev ne bo preverjalo, vloga pa bo zavrnjena. V primeru, da SRRS ugotovi, da prijavitelj navaja napačne podatke, se vloga zavrne.

Komisija bo v roku osmih (8) dni od odpiranja vlog pozvala k dopolnitvi tiste prijavitelje, katerih vloge ne bodo formalno popolne. Komisija bo prijavitelju posredovala poziv za dopolnitev vloge preko spletne aplikacije »e-Rsklad«. Poziv za dopolnitev vloge, posredovan preko spletne aplikacije se šteje za vročenega, ko ga prijavitelj v spletni aplikaciji prevzame. Če prijavitelj poziva za dopolnitev v spletni aplikaciji ne prevzame, vročitev velja za opravljeno po poteku petnajstih (15) dni od datuma posredovanja poziva za dopolnitev.

Prijavitelj mora dopolnitev vloge oddati preko aplikacije »e-Rsklad« ali izjemoma na elektronski naslov SRRS v roku osmih (8) dni od dneva vročitve poziva k dopolnitvi. Vloga, ki v roku ni dopolnjena ali je neustrezno dopolnjena, se kot nepopolna zavrže.

Prijavitelj v dopolnitvi vloge ne sme spreminjati višine zaprošenih sredstev. Prijavitelj sme le ob pisnem soglasju SRRS popraviti očitne računske napake, pri čemer se višina zaprošenih sredstev ne sme spreminjati oziroma povečati, lahko pa se zaradi očitne računske napake zniža.

Če bo komisija pri pregledu vlog ugotovila, da vloga ni jasna (da je vsebinsko nepopolna ali neustrezna), lahko prijavitelja pozove k pojasnitvi vloge in/ali uskladitvi vloge oziroma dokumentacije in mu določi rok za pojasnitev. V primeru, da prijavitelj vsebinskih pojasnitev ne posreduje v postavljenem roku, jih komisija pri presoji vloge ne bo upoštevala in bo vlogo presojala glede na navedbe v vlogi brez pojasnitev oziroma uskladitev.

Izpolnjevanje pogojev mora izhajati iz celotne vloge, splošno znanih dejstev in podatkov iz javnih evidenc. Vloge, ki ne izpolnjujejo vseh pogojev in zahtev razpisa in razpisne dokumentacije in niso v skladu s predmetom, namenom in cilji razpisa, se kot neustrezne zavrnejo. Če se to ugotovi po izdaji sklepa o financiranju, se pogodba ne podpiše, sklep pa se razveljavi. Po podpisu pogodbe je to razlog za odstop od pogodbe in zahtevo za vrnitev sredstev.

Komisija bo skladno z merili za ocenjevanje obravnavala (ocenila) vse pravočasne, formalno popolne in ustrezne vloge. Vloga, ki ne bo izpolnjevala pogojev iz javnega razpisa in/ali ne bo dosegla minimalnega števila točk, se bo kot neustrezna zavrnila.

Ocenjene vloge se razvrsti glede na doseženo število točk po merilih za ocenjevanje vlog v posameznem sklopu. Prednost pri izboru za dodelitev sredstev imajo vloge, ki dosežejo višje število točk po merilih za ocenjevanje vlog, do porabe razpisanih sredstev, ostale vloge se kot neutemeljene zavrnejo. V primeru enakega števila točk, bo imela prednost vloga, ki je pridobila več točk pri merilu št. 3, nato pri merilu št. 1, in nato pri merilu št. 2. V kolikor bodo vloge še vedno dosegle enako število točk, bo imela prednost vloga, ki je bila oddana prej, pri čemer se upošteva datum in ura oddaje vloge.

Vloge se za sofinanciranje potrjujejo v vrstnem redu višine prejetih točk v postopku ocenjevanja vlog, skladno z merili. Vendar v primeru, ko v okviru javnega razpisa ni na voljo dovolj razpoložljivih sredstev za podporo zadnje izmed vlog, ki je po izvedenem postopku ocenjevanja v vrsti za sofinanciranje, do celotnega, to je v višini zaprošenega sofinanciranja kot izhaja iz vloge, lahko SRRS prijavitelja pozove k izjavi oz. opredelitvi do možnosti izvedbe projekta z zmanjšanim obsegom sofinanciranja. V kolikor prijavitelj potrdi, da sprejema zmanjšan obseg sofinanciranja za izvedbo projekta in da lahko zagotovi dodatna lastna sredstva ter SRRS posreduje izjavo o zaprtju finančne konstrukcije in o izvedbi projekta kljub zmanjšanemu obsegu sofinanciranja, SRRS izda sklep o izboru vloge z zmanjšanim obsegom sofinanciranja. V kolikor se prijavitelj ne strinja z izvedbo projekta z manjšim obsegom financiranja, se sofinanciranje z nižjim obsegom sofinanciranja lahko ponudi naslednjemu prijavitelju v vrsti glede na višino prejetih točk v postopku ocenjevanja. V primeru, ko po tem postopku zmanjšanega sofinanciranja ne sprejme noben prijavitelj, ki je po višini prejetih točk dosegel minimalni prag za sofinanciranje, pa lahko sredstva v skrajnem primeru ostanejo neporabljena.

Komisija poda predlog direktorju SRRS v odločanje vse formalno popolne in vsebinsko ustrezne vloge.

1. **Rok, v katerem bodo prijavitelji obveščeni o izidu razpisa**

Prijavitelji bodo o izidu javnega razpisa obveščeni najpozneje v roku šestdesetih (60) dni od roka oddaje vlog.

Prijavitelji bodo na podlagi sklepa o izboru pozvani k podpisu pogodbe. Sklepi bodo prijaviteljem osebno vročeni po pošti. Pogodba z upravičencem se sklene v elektronski obliki. Če se upravičenec v roku osmih (8) delovnih dni od prejema in poziva k podpisu pogodbe ne odzove, se šteje, da je umaknil vlogo za pridobitev sredstev.

Zoper sklep o (ne)izboru ali zavrženju vloge, se lahko v tridesetih (30) dneh od prejema sklepa sproži upravni spor z vložitvijo tožbe na Upravno sodišče Republike Slovenije. Predmet tožbe ne morejo biti postavljena merila za ocenjevanje vlog. Vložena tožba ne zadrži podpisa pogodb o financiranju.

Rezultati razpisa so informacije javnega značaja in bodo objavljeni na spletni strani SRRS in spletni strani ministrstva.

1. **Varovanje osebnih podatkov in poslovnih skrivnosti**

Varovanje osebnih podatkov bo zagotovljeno v skladu z veljavno zakonodajo, torej Splošno uredbo o varstvu podatkov in Zakonom o varstvu osebnih podatkov.

Več o varstvu osebnih podatkov in zavezah ministrstva je navedeno na povezavi: <https://www.gov.si/drzavni-organi/ministrstva/ministrstvo-za-gospodarstvo-turizem-in-sport/o-ministrstvu/obvestilo-ministrstva-za-gospodarstvo-turizem-in-sport-o-varstvu-osebnih-podatkov/> ter v prilogi št. 1 (priloge in obrazci so del razpisne dokumentacije).

Vsi podatki iz vlog, ki jih komisija odpre, so informacije javnega značaja razen tistih podatkov, ki jih prijavitelj posebej označi – poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06-ZdavP-2, 23/14, 50/14, 19/15 – odl. US, 7/18 in 141/22, v nadaljevanju: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo SRRS lahko domneval, da vloga po stališču prijavitelja ne vsebuje poslovnih skrivnosti in drugih izjem iz 6. člena ZDIJZ.

1. **Zahteve glede hranjenja dokumentacije in spremljanja ter evidentiranja**

Upravičenec bo dolžan zagotavljati dostopnost in hrambo celotne originalne dokumentacije vezane na projekt in zagotavljati SRRS in drugim nadzornim organom vpogled v navedeno dokumentacijo za potrebe bodočih preverjanj še 10 (deset) let po zaključku projekta.

1. **Zahteve glede dostopnosti dokumentacije nadzornim organom**

Z namenom nadzora porabe sredstev projekta na podlagi predmetnega javnega razpisa bodo morali upravičenci omogočiti tehnični, administrativni in finančni nadzor ministrstvu, izvajalcu javnega razpisa, nadzornim organom (revizijskem organu, Računskem sodišču Republike Slovenije) ali drugim organom, ki izvajajo nadzor.

Upravičenec bo moral nadzornim organom predložiti vse dokumente, ki izkazujejo resničnost, pravilnost in skladnost upravičenih stroškov financiranega projekta. V primeru preverjanja na kraju samem bo upravičenec moral omogočiti vpogled v računalniške in računovodske programe, listine in postopke v zvezi z izvajanjem projekta ter v rezultate projekta (iz dokumentarnih in informacijskih sistemov). Upravičenec bo o izvedbi preverjanja na kraju samem predhodno pisno obveščen, SRRS ali drug nadzorni organ pa lahko opravi pregled na terenu brez predhodne najave. Upravičenec bo dolžan ukrepati skladno s priporočili iz končnih poročil nadzornih organov in redno obveščati SRRS o izvedenih ukrepih.

1. **Dostop do razpisne dokumentacije**

Razpisna dokumentacija je dosegljiva na spletni strani izvajalca javnega razpisa: <https://www.srrs.si> .

ter na spletni strani ministrstva: (<https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave>).

1. **Dodatne informacije**

Zainteresirani lahko dodatne informacije pridobijo v času uradnih ur v Sektorju za finančne spodbude, na tel. št. 01 836 19 53 ali preko elektronske pošte info@srrs.si s pripisom zadeve »Vprašanje – razpis BIZI Rokodelci«.

Pisna vprašanja po e-pošti morajo prispeti na zgornji naslov najkasneje tri delovne dni pred iztekom roka za oddajo vloge. SRRS bo objavil vprašanja in odgovore na vprašanja najkasneje en delovni dan pred iztekom roka za oddajo vloge, pod pogojem, da je bilo vprašanje posredovano pravočasno. Pisna vprašanja, ki ne bodo pravočasna, ne bodo obravnavana. Objavljeni odgovori na vprašanja postanejo sestavni del razpisne dokumentacije. Vprašanja in odgovori bodo javno objavljeni na spletnem naslovu SRRS oz. na <https://www.srrs.si>, kjer je objavljena tudi razpisna dokumentacija.

Vprašanja in odgovori bodo objavljeni na spletni strani, zato bodite pri postavljanju vprašanj pazljivi, da v njih ne razkrivate morebitnih osebnih podatkov, poslovnih skrivnosti in drugih podatkov, ki ne smejo biti javno objavljeni. Potencialni prijavitelji bodo o vseh novostih sproti obveščeni preko spletne strani <https://www.srrs.si>.

**IV. OBRAZCI IN PRILOGE**

Obrazec št. 1: Prijavni obrazec

Obrazec št. 2: Projekt

Priloga št. 1: Varovanje osebnih podatkov in poslovnih skrivnosti

Priloga št. 2: Izjava prijavitelja o izpolnjevanju in sprejemanju razpisnih pogojev

Priloga št. 3: Izjava o pomočeh *de minimis*

Priloga št. 4: Pooblastilo za vpogled v FURS evidence

Priloga št. 5: Vzorec pogodbe

Priloga št. 6: Zahtevek za izplačilo